als_Latn dik_Latn sag_Latn
Ministri i Financave, z.Shkëlqim Cani, prezantoi sot në Komisionin parlamentar për Ekonominë dhe Financat projektligjin “Për disa ndryshime dhe shtesa në ligjin nr.9665, datë 18.12.2006 “Për huamarrjen shtetërore, borxhin shtetëror dhe garancitë shtetërore të huasë në Republikën e Shqipërisë”.
Ministri Cani sqaroi se përmes ndryshimeve të propozuara, synohet të përmirësohet kuadri ligjor i huamarrjes shtetërore, duke e harmonizuar këtë veprimtari me praktikat më të mira të tregjeve ndërkombëtare të parasë.
Ky projektligj qartëson mundësinë për të hyrë në marrëveshje tregtare apo për të emetuar instrumente financiare të rregulluara nga e drejta private. Kjo shoqërohet dhe me përcaktime të qarta për procedurën që duhet të ndjekin organet shtetërore të ngarkuara me këtë detyrë.
“Ajo që bën veçori deri tani është fakti se kur dalim në tregun ndërkombëtar, është ideja ose të paktën kështu ishte interpretuar, se duhej me doemos që këtë hua ta miratonte në detaje Kuvendi. Gjykimi ynë është që se kjo nuk është e nevojshme; pushtetet janë të ndara; Kuvendi i ka të gjitha mjetet, pa realizuar edhe miratimin nen për nen të një instrumenti të caktuar apo miratimin në detaje të një instrumenti të caktuar, të bëjë vlerësimin apo më shumë akoma të vendosë kufij për Ministrinë e Financave dhe qeverinë se çfarë dhe sa do të marrë borxh, kuptohet edhe kriteret se si duhet marrë borxhi.
Në rastin konkret për vitin 2015, sapo miratuam buxhetin e vitit 2015, ku qartazi në nenin 18, në pikën 1, është përcaktuar që: Për huamarrjen vjetore neto për mbështetjen buxhetore nga burime të brendshme dhe të huaja ka një kufi prej 53 874 milionë lekë. Pra ky është një kufi, dhe mbi këtë kufi qeveria nuk mund të marrë hua as në tregun vendas, as atë ndërkombëtar, për arsye se Kuvendi ka vendosur këtë kufi maksimal të huamarrjes.
Ndërkohë Kuvendi ka edhe kufij të tjerë, po në ligjin për buxhetin që ka miratuar, duke vendosur kufi maksimal të interesit që mund të paguhet gjatë vitit 2015. Pra në këtë kuptim, Kuvendi e ka të kontrolluar situatën e huamarrjes duke vendosur kufirin makimal”, u shpreh mes të tjerash ministri Cani.
Ministri theksoi se qeveria po shikon instrumente për të dalë në tregun e jashtëm, për t’ju lënë bankave më shumë likuiditet, me qëllimin e vetëm rritjen e kreditimin të biznesit vendas
“Ministria e Financave dhe qeveria ka gjykuar që të dal më shumë në tregun e jashtëm për vitin 2015, në instrumente më aftagjatë 7-10-vjeçar dhe kuptohet që këto instrumente do të zgjasin edhe maturitetin e borxhit, çka është një objektiv afatmesëm ose afatgjatë i qeverisë. Po kështu do të çlirojë ose do të lërë të lira fondet e sistemit bankar në maksimunin e vet për të bërë presionet e nevojshme, në mënyrë që të arrihet ajo që synon qeveria dhe Kuvendi, që të kreditohet sa më shumë biznesi privat, pasi rritja ekonomike, punësimi, e të tjera objektiva që kemi si qeveri, realizohen më mirë nëpërmjet kredimarrjes nga biznesi privat”, u shpreh ai.
Duke komentuar Eurobondin, z. Cani tha se në nëntor të 2015-s do të bëhet maturimi i tij. “Ne jemi ende në shqyrtim të disa elementeve, kemi qartësuar një mori elementesh, janë zhvilluar një mori takimesh për arsye se sa më shumë investitorë do të jenë të pranishëm për të kërkuar eurobondin, për të financuar pra borxhin shqiptar me anë të eurobondit, aq më madhe do jetë konkurenca dhe për pasojë aq më i ulët do të jetë interesi që do të na duhet të paguajmë për eurobondin. Nuk është qartësuar ende, sepse është çështje kohe, nëse eurobondi do të jetë në dollarë apo në euro, nuk është qartësuar ende edhe shuma e eurobondit, nëse do jetë 300 milionë apo më shumë se 300, pasi kjo do jetë shumë në varësi të kohës dhe të tregut”, u shpreh z. Cani.
Një përmirësim tjetër, që synohet nëpërmjet këtij projektligji, është saktësimi i garancive ligjore për sa i takon ligjit të zbatueshëm apo mënyrës së zgjidhjes së mosmarrëveshjeve me palët e treta në kuadër të marrëveshjes së borxhi që tashmë janë standardet e gjithëpranuara në tregjet ndërkombëtare. Një element kyç i këtyre ndryshimeve është sjellja e rregullimit ligjor në parametrat kushtetues, ku nivelet e huamarrjes shtetërore të përcaktuara në ligjin e buxhetit zbatohen në mënyrë fleksibël nga ministri i Financave për të garantuar nivelet më të kënaqshme të kostove të huamarrjes shtetërore (përfshirë normën e interesit, komisionet etj.)
© Ministria e Financave 2015
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn